COPRNICE

U prvoj polovici prošlog stoljeća u našoj mirnoj i pitomoj Podravini još uvijek je postojala velika vjerojatnost da postoje coprnice. Tko su zapravo one? Jesu li izmišljene ili su stvarno postojale, to vi prosudite sami. Iz priča svojih predaka čuo sam jednu zanimljivu priču o njima.

Jedan dječak šetao je poljskim putem. Krenuo je put šume i u ruci je nosio malu sjekiricu. Najednom se ispred njega pojavio vrtlog prašine. Iz priča znao je da to coprnice kolo vode (plešu kolo). Zbog tog saznanja i straha bacio je sjekiricu u taj vrtlog. Kad, gle čuda, sjekirica je na zemlju pala krvava. Dječak tog trenutka nije bio svjestan što se dogodilo. Dječak je znači pogodio jednu coprnicu u kolu. Zbog tog nemilog događaja coprnice su ga neprestano gnjavile ma gdje bio. Kad bi ležao kod kuće na krevetu, one bi dolazile k njemu i neprestano bi ga gnjavile. On ih je jedini od ukućana vidio dok drugi nisu, pa im je govorio gdje se nalaze da bi ih oni batinama otjerivali od njega. Pošto ga nisu prestale gnjaviti, roditelji su bili primorani obratiti se coprnjaku. Coprnjak je muška osoba koja je jedina mogla pomoći u takvim situacijama. Tako je i njima pomogao. Došavši u njihovu kuću, otjerao je coprnice i zaprijetio im da se ne vraćaju i da ostave jadno dijete na miru. Dijete je otada moglo mirno spavati.

 Takvih je sličnih slučajeva iz priča naših predaka bilo mnogo. Na nama je da vjerujemo ili ne vjerujemo u njih. U svakom slučaju, čuvajte se vrtloga prašine…

Mate Balala, 8. razred